**Høringssvar vedr. Budget 25 fra Buerup Skoles skolebestyrelse og MED-udvalg**

**Resume:**

Det kræver investering at have attraktive folkeskoler for både nuværende borgere og tilflyttere. Derfor håber Buerup Skoles skolebestyrelse og MED-udvalg, at trods den stramme ramme på økonomien i forhold til service og anlæg i kommende budgetår, vil den politiske beslutning være at sikre skolerne de nødvendige midler til at drifte skolerne og at skabe de rette skolerammer, som imødekommer at færre elever visiteres til andre skoletilbud. Det er derfor Buerup Skoles skolebestyrelses og MED-udvalgs store håb, at der pågår en grundig analyse af konsekvenserne af det samlede skolevæsen, hvis en rammereduktion som beskrevet i råderumskatalogets punkt 19 besluttes.

Buerup Skoles skolebestyrelse og MED-udvalg ser dog positivt på forslaget om førskoletilbud, så frem det tager udgangspunkt i barnets behov.

**Høringssvar:**

Buerup Skoles skolebestyrelse og MED-udvalg ser tegnene på øget vækst i Kalundborg Kommune yderst positivt på den lange bane, om end det lige nu gør ondt på budgettet i forhold til at finansiere service og anlæg.

**3.H 19 Ungegarantien**

Buerup Skoles skolebestyrelse og MED-udvalg ser positive tanker bag Ungegarantien – en investering i at gøre unge klar til arbejdsmarkedet.

**3. H 23 Stime**

Vi ser et stigende antal børn og unge i mistrivsel og skolevægring. Derfor ser Buerup Skoles skolebestyrelse og MED-udvalg det positivt, at der med Stime rettes fokus på tidligere og lettilgængelig indsats.

**3: H25 Indeklima og vedligeholdelsesefterslæb**

Buerup Skoles skolebestyrelse og MED-udvalg ser med bekymring på at prissætningen på vedligeholdelsesbehov udelukkende tager udgangspunkt i den aktuelle tilstand på bygningsmasserne, og at den mer-omkostning der ligger i følgeskader på manglende vedligeholdelse af skolernes bygninger, legepladser mm ikke er taget med i beregningerne. På nuværende tidspunkt oplever vi, at eksempelvis elementer i legepladser fjernes fordi de går i forfald pga. manglende vedligehold. Og disse dele af legepladserne oplever vi ikke blive udskiftet, da Ejendomsservice ikke kan få deres sparsomme budgetter til at slå til. Det betyder, at vores elever får færre og færre legeredskaber tilgængelig på deres legepladser på skolen. Det er problematisk i forhold til at skabe meningsfulde frikvarterer med gode bevægelsesmuligheder.

Ydermere bekymrer det os, at vi oplever at utætte tage og massive sætningsskader ikke repareres. Det må kunne give følgeskader og dermed merudgifter på sigt.

**3. H 26 International Skole**

Buerup Skoles skolebestyrelse og MED-udvalg ser det yderst positivt, at der arbejdes på at etablere en internationale i folkeskoleregi så erhvervslivets behov efterkommes så vi kan understøtte kommunens positive udvikling. Vi ser ydermere forslaget om placering på en allerede eksisterende skole positivt, så både etablerings-, vedligeholdelses- og driftsomkostninger holdes nede. Skolebestyrelsen og MED-udvalg er dog bekymret ved, om etableringen af en international skole vil komme til at betyde en besparelse på de resterende skoler i kommunen.

**6. Kumult**

Kumult er en god måde at sikre, at alle vores elever i Kalundborg Kommune får forskelligartede kulturelle oplevelser, som kan understøtte den spændende og varierede undervisning i vores skoler og vores elevers dannelsesproces.

**7. Demografinotat**

Antallet af elever, som visiteres til specialiserede skoletilbud i Kalundborg Kommune ligger på et højt niveau, som i resten af landet. Buerup Skoles skolebestyrelse og MED-udvalg ser det vigtigt, at der fortsat prioriteres de nødvendige midler til at alle børn får det rette skoletilbud. Samtidig ser vi det vigtigt, at der ikke skæres i almenskolernes budgetter for at finansiere de specialiserede tilbud, da en sådan nedskæring i budgetterne på det almene område vil gøre det svært at sikre kvaliteten i vores almenskoler samt fortsætte initiativer på skolerne for at sikre at færre elever segregeres til andre skoletilbud. Ydermere ville en beskæring af folkeskolernes budgetter gøre det sværere for folkeskolerne at være et attraktivt skoletilbud i forhold til privat- og friskoler.

Buerup Skoles skolebestyrelse og MED-udvalg undrer sig over, at det figurerer, at vi har 77 elever i indeværende år, imod de 87 som vi aktuelt har indskrevet.

**Råderumskatalog Børn og Unge:**

**16. Stop for gratis buskort**

Buerup Skoles skolebestyrelse og MED-udvalg ser med bekymring på forslaget om at ændre i muligheden for buskort til elever på de mindste skoler. Vi ser en bekymring for, om det manglende buskort kan betyde et fald i tilvalget af skolen, og det ville i givet fald medvirke så små klassestørrelser, at vi vil have svært ved at gennemføre klasseundervisning med tilstrækkeligt elevtal for et spændende lærings- og trivselsmiljø.

Herudover oplever vi, at forældre vælger Buerup Skole, fordi deres barn netop har brug for det lille skoletilbud. Vi har derfor en bekymring for, om de forældre ville føle sig nødsaget til at vælge en større skole, som ikke ville være til barnets gavn og at det dermed kunne betyde flere børn der visiteres til specialiserede tilbud.

Ydermere kunne det være interessant at undersøge, om det reelt giver en besparelse at fjerne det gratis buskort, da eleven givetvis også ville være berettiget til buskort til distriktsskolen.

**17. Etablering af førskoletilbud**

Buerup Skoles skolebestyrelse og MED-udvalg ser positivt på forslaget om førskoletilbud. Tidlig skolestart kan have en stor pædagogisk værdi, når der lægges den rette pædagogiske indsats i opgaven med at skabe en god og tryg overgang fra børnehave til skole.

Skolebestyrelsen kunne se en værdi i at lave en flexordning, så barnet kunne starte i perioden fra maj til august, men på det tidspunkt hvor forældre og børnehave ser barnet modent til overgangen. Det ville være at tage udgangspunkt i barnets behov.

**19. Reduktion af omkostninger på folkeskoleområdet**

Buerup Skoles skolebestyrelse og MED-udvalg ser en stor værdi i at bevare den nuværende skolestruktur. At have en god og velkørende folkeskole i lokalområdet gør det attraktivt at bosætte sig her, og det er en del af Kalundborg Kommunes ambitioner at være et attraktivt sted at leve og bo. Med en politisk beslutning om velfungerende skoler også i de små levende lokalsamfund, hører til, at vi får et skoleværen som er dyrere at drifte, end hvis valget var få, men store skoler.

De små skoler er ydermere et tilbud til elever, som har brug for en overskuelig ramme og størrelse på skolen. Der kunne være risiko for at flere børn segreres til specialiserede skoletilbud, hvis ikke de små skoler er en del af vores skolevæsen. Og dermed ville omkostningerne til de specialiserede skoletilbud givetvis stige.

Buerup Skoles skolebestyrelse og MED-udvalg ser med dyb bekymring på en tanke om reduktion af omkostninger på folkeskoleområdet. Folkeskolerne har allerede på nuværende tidspunkt en stram økonomi. Hvis vi beskæres økonomisk, vil vi få sværere ved at skabe skoler med den høje faglige kvalitet og elevtrivsel, som vi efterstræber. Og færre midler kan betyde, at vi ikke har de pædagogiske rammer og hænder til at imødekomme behovene hos elever i vanskeligheder, og dermed kan det betyde, at skolelivet for de resterende elever også opleves forringet med potentiel mistrivsel til følge.